
Vineri, 31 ianuarie 2020, filologul Liviu Papadima, profesor la Facultatea de Litere a Universității din București, va susține conferința „Știința pe înțelesul cuvintelor”. Evenimentul, organizat de Universitatea din București în cadrul seriei conferințelor „Știința pe înțelesul tuturor”, va avea loc în Sala Media a Teatrului Național București, începând cu ora 18:00.
Adresată publicului larg și pasionaților de științe, conferința „Știința pe înțelesul cuvintelor” ne invită să aflăm mai multe despre raportul dintre cuvinte și știință și despre locul pe care filologia îl ocupă în rândul științelor.

Filologia este o știință și nimeni nu s-ar îndoi de asta. Dar poate filologul, în special cel axat pe studiul literaturii, să-și revendice titlul de „om de știință”? Sunt cuvintele, cele care ocupă fișa de post a filologului, doar cuvinte?

Așa cum afirmă profesorul Liviu Papadima, portretul-robot al „filologului”, văzut de el însuși și de ceilalți, se întrezărește din chiar numeroasele implicații ale termenului de „filologie”. Tot așa cum, prin cuvintele utilizate în vorbirea curentă, în română sau în alte limbi, putem desluși ce înțeleg oamenii prin „cunoaștere”, „adevăr”, „descoperire” – noțiuni fundamentale pentru definirea gândirii științifice. Acestea sunt doar câteva dintre aspectele pe care profesorul Liviu Papadima le va aborda în cadrul conferinței.
Liviu Papadima este profesor și cercetător, specializat în istorie literară românească – cu precădere secolul al XIX-lea – dar și în alte domenii conexe: teorie literară, naratologie, retorică, pragmatică ș.a. Printre cărțile pe care le-a publicat se numără Literatură și comunicare. Relația autor – cititor în proza pașoptistă și postpașoptistă, Caragiale, firește și Mai are timpul răbdare? Studii și eseuri istorie și de critică literară. 
A publicat numeroase recenzii și articole de publicistică culturală în reviste precum Tribuna României, România literară, Amfiteatru, Contrapunct, Limbă și literatură, Limba și literatura română, 22, Ramuri, Familia, Caiete critice, Literary Research, Dilema și Echinox. Opt ani a îndeplinit funcția de decan la Facultatea de Litere a UB și alți opt ani a fost prorector al Universității din București.

